**ИНВЕСТИЦИОНИ КРЕДИТИ**

Право на коришћење средстава Фонда имају предузетници и привредни субјекти разврстани као микро,мала, средња и велика правна лица, регистровани у релевантом регистру на подручју Републике Србије, који доставе финансијске извештаје за претходне две године у којима није исказан губитак.

Кредитна средства по овом програму одобраваће се по следећим условима:

|  |  |
| --- | --- |
| Износ кредита | До РСД 250.000.000,00 |
| Рок отплате кредита | До 10 година, укључујући и грејс период  До 8 година, укључујући и грејс период - предузетници |
| Грејс период | До 12 месеци |
| Каматна стопа | 1,5% на годишњем нивоу, фиксна - уз гаранцију банке  2,5% на годишњем нивоу , фиксна - уз остала средства обезбеђења |
| Накнада за обраду захтева | 0,3% од износа одобреног кредита, једнократно пре закључења уговора о кредиту |
| Начин отплате кредита | У месечним или тромесечним ануитетима |
| Напомена | * кредити се одобравају у динарима уз примену валутне клаузуле * током трајања грејс периода обрачуната камата се приписује главном дугу |

Средства по овом програму се могу користити за кредитирање свих привредних грана осим грана које се баве:

* организовањем игара на срећу, лутрија и сличних делатности;
* производњом и прометом било ког производа или активности, које се према домаћим прописима или међународним конвенцијама и споразумима, сматрају забрањеним;
* прометом нафте и нафтних деривата.

Минимални број запослених радника за максимални износ кредита је 50 радника.

Фонд одобрава кредите за финансирање нових улагања.

Под новим улагањима која се могу кредитирати сматрају се и она улагања која су реализована до шест месеци пре датума подношења захтева за кредит, за штa је инвеститор у обавези да пружи валидне доказе.

Продавац, испоручилац опреме не може бити физичко лице.

Продавац непокретности/опреме не може бити повезано лице са корисником кредита, у смислу Закона о банкама и Закона о привредним друштвима.

Као инструменти обезбеђења уредног враћања кредита може служити једно или комбинација више следећих инструмената обезбеђења:

* гаранција пословне банке;
* хипотека I реда на непокретностима;
* залога на постојећој производној опреми и другим покретним стварима;
* меница и менично овлашћење солидарног јемца, привредног субјекта;
* менице корисника кредита са меничним овлашћењем.

У односу на тржишну вредност хипотековане непокретности, зависно од врсте те непокретности, износ кредита може бити:

– до 70% тржишне вредности стамбеног простора (станови и породичне куће);

– до 60% тржишне вредности пословних зграда и пословног простора (канцеларије, управне зграде, угоститељски и трговачки објекти, хладњаче, бензинске пумпе и сл.);

– до 50% тржишне вредности производних и индустријских објеката, (хала, магацина, млинова, силоса, гаража, помоћних објеката и сл.);

– до 30% тржишне вредности грађевинског земљишта или пољопривредног земљишта

У односу на тржишну вредност залоге, висина одобреног кредита може бити:

– до 50% тржишне вредности нове опреме и других покретних ствари;

– до 30% тржишне вредности опреме и других покретних ствари старијих од две године;

Фонд ће прихватити хипотеку вишег реда, само уколико су претходно уписане хипотеке на истој непокретности у корист Фонда.

Фонд може захтевати и друга средства обезбеђења, као и комбиновати више различитих инструмената обезбеђења, у зависности од потребе за конкретног клијента или пласмана.

Уколико је корисник кредита/налогодавац по гаранцији/привредни субјект из недовољно развијене јединице локалне самоуправе (уколико на наведеној територији има седиште или на истој обавља пословање и има регистрован огранак, у периоду дужем од годину дана од дана подношења захтева), тржишна вредност инструмената обезбеђења у односу на вредност кредита и/или гаранције мора да буде 1:1.

Недовољно развијеним јединицама локалне самоуправе, у смислу овог Програма, сматрају се јединице локалне самоуправе које су разврстане у трећу групу развијености у складу са чланом 12. став 1. Закона о регионалном развоју и актом Владе којим се утврђује јединствена листа развијености региона и јединица локалне самоуправе и то:

Алибунар, Бајина Башта, Баточина, Бач, Бела Црква, Богатић, Бољевац, Велика Плана, Велико Градиште, Владимирци, Деспотовац, Жабаљ, Житиште, Ивањица, Ириг, Кладово, Кнић, Ковачица, Ковин, Коцељева, Краљево, Лесковац, Лозница, Лучани, Љубовија, Мали Иђош, Неготин, Нова Црња, Нови Бечеј, Нови Пазар, Осечина, Оџаци, Параћин, Пландиште, Прокупље, Свилајнац, Сечањ, Смедеревска Паланка, Сокобања, Србобран, Тител, Трстеник, Ћићевац, Ћуприја, Уб, Чока, Шид.

Изразито недовољно развијеним јединицама локалне самоуправе, у смислу овог Програма, сматрају се јединице локалне самоуправе које су разврстане у четврту групу развијености у складу са чланом 12. став 2. Закона о регионалном развоју и актом Владе којим се утврђује јединствена листа развијености региона и јединица локалне самоуправе и то:

Алексинац, Бабушница, Бела Паланка, Блаце, Бојник, Босилеград, Брус, Бујановац, Варварин, Владичин Хан, Власотинце, Гаџин Хан, Голубац, Димитровград, Дољевац, Жабари, Жагубица, Житорађа, Књажевац, Крупањ, Куршумлија, Кучево, Лебане, Љиг, Мали Зворник, Мало Црниће, Медвеђа, Мерошина, Мионица, Нова Варош, Опово, Петровац на Млави, Прешево, Прибој, Пријепоље, Ражањ, Рашка, Рековац, Сврљиг, Сјеница, Сурдулица, Трговиште, Тутин, Црна Трава.